พาณิชย์ไฟเขียวธุรกิจต่างด้าว24ราย
กระทรวงพาณิชย์ไฟเขียวต่างชาติทำธุรกิจในไทยเดือนมี.ค.24รายรวมเงินลงทุน842ลบ.
25 มี.ค. 2553

กระทรวงพาณิชย์ไฟเขียวต่างชาติทำธุรกิจในไทยเดือนมี.ค.24รายรวมเงินลงทุน842ลบ.
นายบรรยงค์ ลิ้มประยูรวงศ์ อธิบดีกรมพัฒนาธุรกิจการค้า เปิดเผยว่า ที่ประชุมคณะกรรมการการประกอบธุรกิจของคนต่างด้าวอนุญาตให้บริษัทต่างด้าวประกอบธุรกิจในไทยอีก 24 ราย มูลค่าการลงทุนรวม 842 ล้านบาท ส่งผลให้ในเดือนมี.ค.53 มีธุรกิจต่างด้าวได้รับอนุญาตให้ประกอบธุรกิจเพิ่มขึ้น9%จากเดือนก.พ.53ในช่วงไตรมาสแรกของปีนี้ อนุญาตให้ธุรกิจต่างด้าวทำธุรกิจในไทยเพิ่มขึ้น37% จากช่วงเดียวกันของปีก่อน           สำหรับธุรกิจที่ได้รับการอนุมัติให้ลงทุนได้ เช่น ดีบี อินเตอร์เนชั่นแนล จีเอ็มบีเอช (จากเยอรมนี), โมห์ แอนด์ แอสโซซิเอท อิงค์(ไต้หวัน) และดีทู คอนซัลท์ อินจิเนียร์ แซทที จีเอ็มบีเอช(ออสเตรีย) ประกอบธุรกิจบริการให้คำปรึกษาสำหรับโครงการระบบขนส่งมวลชนในกรุงเทพมหานคร(รถไฟฟ้าสายสีม่วง 1)ช่วงบางใหญ่-บางซื่อให้แก่การรถไฟฟ้าขนส่งมวลชนแห่งประเทศไทย 
"นับตั้งแต่ปี 43 ที่มีการบังคับใช้ พ.ร.บ.ประกอบธุรกิจคนต่างด้าว จนถึงเดือน มี.ค.นี้ ได้อนุญาตให้คนต่างด้าวประกอบธุรกิจไปแล้ว 2,440 ราย และมีการนำเงินเข้ามาเพื่อใช้ประกอบธุรกิจในไทย 34,950 ล้านบาท" อธิบดีกรมพัฒนาธุรกิจการค้า กล่าว และว่ากรมจะมีการตรวจสอบพฤติกรรมการทำธุรกิจอย่างเข้มงวด เพื่อให้เป็นไปตามกฎหมาย หากพบรายใดฝ่าฝืนจะดำเนินการตามกฎหมายทันที